હોસ્પિટલમાંથી ભાગી છૂટવામાં સફળ રહેલાં બંને હુમલાખોરોએ નજીકમાં જ ક્યાંક આશરો લીધો હોય એવી ધારણાના આધારે પોલીસે સંદેહાત્મક જગ્યાઓ પર છાપા મારવા માંડ્યા હતા. આસપાસની દુકાનોના સીસીટીવી ચેક કરવાનો આદેશ આપી દેવામાં આવ્યો હતો અને સાંજ સુધીમાં એકઠાં થયેલા દરેક સીસીટીવીનું ઝીણવટભર્યું ચેકિંગ થવાનું હતું. પંચગનીથી વાઈ અને મહાબળેશ્વર તરફ જતા રસ્તાઓ પર નાકાબંધી કરી દેવામાં આવી હતી. દરેક હોટેલને છેલ્લાં એક અઠવાડિયાના રજીસ્ટર જમા કરાવવા આદેશ આપી દેવાયો હતો.